Espen Granberg Johnsen (Arbeiderpartiet), 2007-03-19:
Framstegspartiet har no, som dei har gjort før, lagt fram forslag om at NRK skal seljast, og at lisensinnkrevjinga skal fjernast. Grunngjevinga er, no som før, omsynet til konkurranse innan radio- og fjernsynsbransjen. Eg skal kome nærmare inn på det etter kvart. Dei andre partia har eit diametralt forskjellig syn på betydninga av NRK. Vi er alle einige om kor viktig det er med ei fri og uavhengig presse, og kor viktig det er at NRK, som andre, har ei fri stilling redaksjonelt. Men vi meiner altså, i motsetning til Framstegspartiet, at vi treng ein sterk allmennkringkastar. Vi meiner at det er viktig med eit NRK som varetek og utviklar norsk språk og kultur. NRK er landets største og viktigaste kurlturformidlar, og dei har eit ansvar for å tilby program til alle delar av befolkninga, same kvar vi bur, om vi er unge eller gamle, om vi representerer ulike minoritetar. NRK varetek eit mangfald av uttrykk og formidling som er viktig. Eg ser av innstillinga at Framstegspartiet ikkje skjønar at det er mogleg å vere oppteken av desse forholda samtidig som vi er opptekne av eit kulturelt mangfald. Vel, den debatten skal vi ikkje ta her i dag, men eg skal berre slå fast at dette er og blir same saka. Det å lage kunstige skiljeliner er feil. Kulturuttrykk spelar saman. Det har dei gjort, og det kjem dei framleis til å gjere – same kor mykje det måtte plage Framstegspartiet. Vi ville fått eit smalare programtilbod, mindre variasjon og meir einsretting om vi ikkje hadde hatt det NRK vi har i dag – rett og slett fordi det å ta berre kommersielle omsyn ikkje på same måten vil sikre tilgang til dei smale eller økonomisk ulønnsame programma, den typen program som vi som kulturnasjon også er avhengige av god tilgang til. Det treng vi ikkje konkurranse for å sikre. Det treng vi ein sterk allmennkringkastar for å få til. Eg vil leggje til at eg meiner dei kommersielle kanalane også legg større vekt på høg kvalitet og mangfald i konkurransen med NRK. Det ville bli borte dersom vi skulle selje NRK, slik Framstegspartiet her foreslår. Det forundrar meg ikkje at Framstegspartiet ikkje skjønar det, men vi andre må i tillegg ta omsyn til at det i Noreg er ein ganske avgrensa reklamemarknad, at det i dag er mange fjernsynskanalar som kjempar knallhardt om reklameinntektene, og at det å putte ein gigant som NRK ut på den same marknaden ville vere det same som å øydeleggje mange av dei reklamefinansierte kanalane vi har i dag, i tillegg til at det ville svekkje kvaliteten på NRK, sjølvsagt. Dermed ville vi også få eit avgrensa mangfald og ein dårlegare kvalitet på norsk fjernsyn. Regjeringa skal snart leggje fram ei eiga stortingsmelding om allmennkringkasting. Ho kjem til å ta utgangspunkt i det vi seier i Soria Moria-erklæringa, der vi slår fast at vi vil «beholde NRK som lisensfinansiert, reklamefri allmennkringkaster og videreføre NRKs rolle som formidler av kultur, språk og nasjonal identitet». Dermed er det nok heller ingen utsikter til at Framstegspartiet skulle få støtte til forslaget om å fjerne lisensen. Det er derimot veldig gode utsikter til at vi òg i framtida skal ha eit godt, reklamefritt NRK. Det er gledeleg å sjå at det framleis er brei og tverrpolitisk oppslutning om betydninga av NRK og den rolla NRK spelar i norsk kulturliv, og at det skal vidareførast. Framstegspartiet står aleine i sitt syn om at NRK er ei godt eigna salsvare. Derfor er innstillinga frå komiteen at forslaget blir avvist.